नोटबंदी से रणथंभौर में विदेशी पर्यटकों की संख्या घटी, अब बढ़ने की उम्मीद
नगर संवाददाता | सवाई माधोपुर
सरकारद्वारा 8 नवंबर को एक हजार और पांच सौ रुपए के नोटों के प्रचलन पर रोक लगा दिए जाने से विश्व मानचित्र पर प्रसिद्ध रणथंभौर अभयारण्य में पिछले दो माह से विदेशी पर्यटकों का ग्राफ काफी घटा है, लेकिन इस दौरान देशी पर्यटकों की भरमार रही है। पूर्व में जहां प्रतिमाह विदेशी पर्यटकों की संख्या 8 से 10 हजार तक पहुंचती थी वहीं दो माह से इनका ग्राफ साढ़े पांच से छह हजार तक देखा जा रहा है। पर्यटन विभाग को अभयारण्य में अब फिर से विदेशी पर्यटकों का ग्राफ बढ़ने की उम्मीद है।
सरकार ने कालेधन पर अंकुश लगाने के लिए नोटबंदी का निर्णय लिया था लेकिन तभी से रणथंभौर में विदेशी पर्यटकों की संख्या का ग्राफ घटने लगा। इस दौरान देशी पर्यटकों की अभयारण्य में भ्रमण के लिए काफी आवक रही। खास बात है कि रणथंभौर अभयारण्य में शीतकालीन में विदेशी पर्यटक काफी संख्या में भ्रमण के लिए आते हैं। दिसंबर से फरवरी तक इनकी संख्या अधिक होती है, लेकिन नवंबर माह में सरकार द्वारा नोटबंदी का निर्णय लिए जाने से इसके बाद विदेशी पर्यटकों का ग्राफ घटने लगा।
प्रतिमाह 8 से 10 हजार तक की संख्या में पहुंचने वाले विदेशी पर्यटकों का आंकड़ा गत दिसंबर माह में सिर्फ 5 हजार 642 ही रह गया जबकि इस माह में देशी पर्यटकों की संख्या 15 हजार तक पहुंच गई थी। जनवरी माह में 11 हजार देशी पर्यटकों ने रणथंभौर का भ्रमण किया वहीं इस माह में 6 हजार 476 विदेशी पर्यटकों का भ्रमण रहा। पूर्व में जहां देशी पर्यटकों के मुकाबले विदेशी पर्यटकों का भी रणथंभौर अभयारण्य में भ्रमण खूब रहता था, वहीं अब दिसंबर माह से विदेशी पर्यटकों के ग्राफ में गिरावट देखी देखी गई। पर्यटन विभाग के सहायक निदेशक मधुसूदन सिंह के अनुसार जनवरी माह में विदेशी पर्यटकों की संख्या नवंबर से फरवरी तक कम ही रही, लेकिन अब इनकी संख्या बढ़ने की उम्मीद है। आर्थिक स्तर पर स्थिति जैसे- जैसे सामान्य हो रही है, पर्यटकों के बढ़ने की उम्मीद की जाने लगी है। दिसंबर माह में जहां करीबन साढ़े पांच हजार विदेशी पर्यटकों ने रणथंभौर का भ्रमण किया, वहीं जनवरी में एक हजार से अधिक इनकी संख्या बढ़ी है। पिछले दो-तीन महीनों से विदेशी पर्यटकों का भ्रमण प्रभावित रहा हो लेकिन अब फिर से बढ़ने की उम्मीद है।
hin_Deva npi_Deva hin_Deva hin_Deva hin_Deva